El Camp de Morvedre posa en marxa cinc noves rutes i visites guiades gratuïtes per a este estiu
19 de juliol 2022

![](/media/edmjm53f/c1_mini_m1_rutascampdemorvedreverano22.jpg?width=850&height=566.9886363636364)

El Camp de Morvedre comptarà amb cinc noves rutes i visites guiades gratuïtes que s'estendran al llarg d'este estiu durant la segona meitat del mes de juliol, agost i principis de setembre.

Estes activitats diverses, que s'emmarquen en les actuacions previstes per a este estiu dins del marc del Pla de Dinamització i Governança Turística del Camp de Morvedre que lidera el Departament de Turisme de l'Ajuntament de Sagunt, promocionen els diferents àmbits turístics que ofereix la comarca.

![](/media/hnpdztoe/c2p_nataliaantonino_archivo_img_4057.jpg?width=400&height=267)La regidora delegada de Turisme, Natalia Antonino, ha subratllat que amb estes visites guiades i rutes es posen en valor els recursos i productes turístics que ofereixen els municipis de la comarca. **«Amb açò contribuïm a la difusió del patrimoni, la natura i la gastronomia que hi ha al Camp de Morvedre i intentem donar-li una major difusió a tot el potencial que té la nostra comarca»**, ha explicat.

D'una banda, per als dies 27 de juliol i 30 d'agost a les 9.00 hores s'ha programat la ruta cicloturista _Pedala la comarca_, amb eixida des de Torres Torres; a Quart de les Valls, els dies 28 de juliol i 23 d'agost a les 19.00 hores s'oferirà la _Ruta de l'aigua_; els dies 22 de juliol i 3 de setembre al matí serà el torn de la natura i l'albirament d'ocells, amb un _Birdwatching_ en la Marjal dels Moros i el Grau Vell de Sagunt a partir de les 9.30 hores; Benavites i Albalat dels Tarongers albergaran el 21 de juliol i el 4 d'agost a les 19.00 hores una _Ruta medieval_ i un taller de _Socarrats_; i en el Port de Sagunt, els dies 29 de juliol, 12 d'agost i 9 de setembre a partir de les 18.30 hores s'oferirà una ruta pel _Patrimoni industrial_ amb degustació.

Encara que totes les visites guiades i rutes són gratuïtes, les places són limitades, per la qual cosa serà imprescindible reserva prèvia a través de [**www.morvedreturismo.es**](https://www.morvedreturismo.es/morvedre/web_php/index.php?lang=10). Per a més informació es pot telefonar al 96 269 04 02 o acudir a les oficines de Turisme Sagunt a Sagunt i al Port de Sagunt.

El Pla de Dinamització i Governança Turística del Camp de Morvedre està finançat per Turisme Comunitat Valenciana, Diputació de València - Turisme València i l'Ajuntament de Sagunt.

![](/media/pdqpg4cd/c3_rutascampdemorvedreverano22.jpg?width=666.4772727272727&height=850)

*   [](http://www.facebook.com/sharer.php?u=https://aytosagunto.es/va/actualitat/noves-rutes-i-visites-guiades-gratuites-turisme-camp-de-morvedre-2022-07-19/ "Facebook")
*   [](http://twitter.com/share?url=https://aytosagunto.es/va/actualitat/noves-rutes-i-visites-guiades-gratuites-turisme-camp-de-morvedre-2022-07-19/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/noves-rutes-i-visites-guiades-gratuites-turisme-camp-de-morvedre-2022-07-19/ "Linked In")
*   [](mailto:?body=https://aytosagunto.es/va/actualitat/noves-rutes-i-visites-guiades-gratuites-turisme-camp-de-morvedre-2022-07-19/)